KLINTE TIL: Kjell Frølich Benjaminsen (63) og Erik Skjelnæs (70) giftet seg i Eidskog kirke natt til onsdag. Foto: HELGE MIKALSEN VG

Kjell (63) og Erik (70) er det første homofile paret som giftet seg i kirken

EIDSKOG (VG) I 36 år har de vært samboere. Ved midnatt ringte kirkeklokkene inn for Kjell Frølich Benjaminsen (63) og Erik Skjelnæs (70).

Irene Rønold

Nora Evensmo Hvistendahl

Siri Eggen

Oppdatert 1. februar 2017

Artikkelen er over tre år gammel

Dermed ble de det første homofile paret som giftet seg i kirken, etter at Kirkemøtet mandag godkjente en ny liturgi for likekjønnede par. Like etter midnatt – samtidig som vedtaket trådte i kraft – gikk paret til alters i Eidskog kirke i Hedmark.

– Dagen i dag er historisk på flere måter. I dag feirer vi at lesbiske og homofile endelig kan gifte seg i kirken, sier sogneprest Bettina Eckbo.

– Og så feirer vi dere. Dere er historiske sammen, sier hun, henvendt til paret.

Les parets første intervju med VG her: – Vi hadde ikke et sekund å miste

Brøt ut spontan applaus

Hun forteller at hun gjennom dagen har blitt oppringt av flere journalister som lurte på hva hun ville si til paret.

– Jeg vil snakke om verdiene dette paret har. Masse kjærlighet, og ikke minst frimodighet. Det skal ganske mye frimodighet til for å vente 36 år på kirken! Og mye tro på at størst av alt er kjærligheten, sier hun

GIFTET SEG: Folk var tydelig rørt da Erik gikk opp kirkegulvet med sin forlover Berit Schrøder. Like bak fulgte Kjell med forlover Ingunn Kaalstad. Foto: Helge Mikalsen VG

– Kjærligheten er velvillig, den tåler alt og utholder alt. Her har man vært sammen i 36 år, og sier: «Ja, jeg vil fortsatt ha deg».

Deretter kom det alle hadde ventet på: Etter 36 år ga Kjell og Erik hverandre sitt ja. Da de kysset brøt det ut spontan applaus i den fullsatte kirken.

Etter vielsen overrakte presten ekteparet blomster fra statsminister Erna Solberg (H). Da ekteparet gikk ut fra kirken til brudemarsjen fra Seljord var det med trampeklapp fra venner og familie.

– Jeg tror jo fortsatt. Vi kunne ikke melde oss ut av kirken kun fordi det er noen som ikke er enige med oss, sier Kjell til pressen etter vielsen.

– Størst av alt er kjærligheten. Kjærligheten seirer til slutt, legger han til.

Har du lest denne? Vil ikke vie homofile – trekker seg som prest

NYGIFT: Kjell Frølich Benjaminsen (63) og Erik Skjelnæs (70) tok seg tid til å snakke med pressen på kirketrappen etter vielsen. Foto: HELGE MIKALSEN VG

Gifter seg etter 15 år: – Det er bare vakkert at vi endelig kan gjøre det

Tenker på vennene

Han røper at selve bryllupsfesten først blir i juni, men at det nå venter et glass champagne til gjestene.

– Jeg har det fantastisk, slår Kjell fast.

– Men vi tenker på vennene vi har hatt, som dessverre ikke fikk oppleve dette. Det er også viktig for oss, sier Kjell

Før vielsen var forlover Ingunn Kaalstad klar på at dette var en stor dag – både for likekjønnet ekteskap og for Kjell og Eriks venner og familie.

– Jeg er forferdelig rørt. Jeg har lommene fulle av Kleenex, sa hun til VG.

Les også: Homofile hyller ny liturgi

Publisert: 31.01.17 kl. 23:25 Oppdatert: 01.02.17 kl. 01:30

Mer om Den norske kirke